題寒山拾得畫像
作者：方回
朝代：宋

paragraphs: 我讀寒山拾得詩，唐初武德貞觀時。
此必前朝老進士，開皇大業不仕隋。
長歌短舞芙蓉句，開元元和尚無之。
一箒天台國清寺，掃滅人世貪嗔癡。
文殊師利復現世，僧俗未妨疑傳疑。
或題松下讀黄老，臆辨二叟果爲誰。
諺云橘皮錯認皮，九方臯馬遺黄驪。
嗚呼甚矣吾衰矣，郁郁都都焉雄雌。